

REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 36301/15-01/142

URBROJ: 2186/12-03/21-15-1

Ivanec, rujan 2015.

  Na temelju članka 9. Zakona o pogrebničkoj djelatnosti (“Narodne novine” br. 36/15) i članka 35. Statuta Grada Ivanca (“Službeni vjesnik Varaždinske županije” br. 23/13 – pročišćeni tekst), Gradsko vijeće Ivanec na - sjednici održanoj -, donosi

**ODLUKU
o određivanju poslova prijevoza pokojnika koji se financiraju iz proračuna Grada Ivanca**

 **Članak 1.**

Ovom Odlukom određuju se poslovi prijevoza pokojnika koji se financiraju iz proračuna Grada Ivanca, te uvjeti za obavljanje navedenih poslova.

**Članak 2.**

Pod poslovima prijevoza pokojnika podrazumijeva se preuzimanje i prijevoz umrle osobe ili posmrtnih ostataka od mjesta smrti do nadležne patologije ili sudske medicine, za koje nije moguće utvrditi uzrok smrti bez obdukcije, prijevoz pokojnika kojima se ne može utvrditi identitet (nepoznatih osoba) i prijevoz pokojnika bez nasljednika.

 **Članak 3.**

Obavljanje poslova prijevoza pokojnika koji se financiraju iz gradskog proračuna povjeravaju se na temelju pisanog ugovora, pravnoj ili fizičkoj osobi upisanoj u odgovarajući registar za obavljanje pogrebničke djelatnosti.

 **Članak 4.**

Obavljanje poslova prijevoza pokojnika iz članka 2. ove Odluke povjerava se pravnoj ili fizičkoj osobi upisanoj u odgovarajući registar za obavljanje pogrebničke djelatnosti na temelju Ugovora, a nakon provedenog javnog natječaja.

 **Članak 5.**

Ugovor za obavljanje poslova prijevoza pokojnika iz članka 2. ove Odluke zaključuje se nakon provedenog javnog natječaja pod slijedećim uvjetima:

- ugovor se može sklopiti najdulje na vrijeme od 4 godine,

- ponuditelj mora dokazati da je pravna osoba ili fizička osoba obrtnik registrirana za obavljanje prijevoza pokojnika što dokazuje izvatkom iz sudskog odnosno obrtnog registra,

- ponuditelj mora dostaviti presliku rješenja o ispunjavanju uvjeta za obavljanje pogrebničke djelatnosti,

Način i rokovi plaćanja određuju se ugovorom.

 **Članak 6.**

Javni natječaj za obavljanje poslova prijevoza pokojnika iz članka 2. ove Odluke, raspisuje nadležni upravni odjel.

Javni natječaj iz prethodnog stavka ovoga članka, objavljuje se u Narodnim novinama, te na web stranicama Grada Ivanca.

 **Članak 7.**

Nakon provedenog postupka, Gradonačelnik donosi odluku o izboru ponuditelja kojem će se povjeriti obavljanje poslova prijevoza pokojnika.

Obavljanje poslova prijevoza pokojnika povjerava se ponuditelju čija je ponuda najpovoljnija.

Najpovoljnijim ponuditeljem za obavljanje poslova prijevoza pokojnika smatrat će se ponuditelj koji uz ispunjenje svih uvjeta iz natječaja ponudi ukupno najnižu cijenu.

Protiv Odluke o odabiru najpovoljnijeg ponuditelja žalba nije dopuštena, ali se može pokrenuti upravni spor.

Ugovor o povjeravanju poslova prijevoza pokojnika s izabranim ponuditeljem zaključuje gradonačelnik.

 **Članak 9.**

 Ova Odluka stupa na snagu osmog dana od dana objave u „Službenom vjesniku Varaždinske županije.“

PREDSJEDNIK GRADSKOG VIJEĆA

GRADA IVANCA

 Edo Rajh, dipl.oec.